section_heading: Životopis
paragraph_text: Sin Talijanke i imućnog muslimana iz Bara u Crnoj Gori, konzularnog službenika Kraljevine Jugoslavije. Poslije Rima otac je premješten u Izmir gdje je Omer pohađao francusku osnovnu školu za djecu diplomata. Hrvatski je počeo usavršavati tek u gimnaziji pošto se obitelj vratila u Sarajevo. Otac je nakon toga stupio u carinsku službu te se obitelj preselila na Sušak. Omer Lakomica postao je član SKOJ-a, dospio je u zatvor i završio u logoru na jugu Italije. Logor su oslobodili Amerikanci 1943. te se pridružuje partizanima u Bosni i Crnoj Gori. U Beogradu je pohađao novinarsku školu. Tamo je 1948. uhićen kao informbiroovac. Proveo je neko vrijeme u zatvoru na Banjici gdje su ga danonoćno tukli nastojeći izvući imena suradnika dok naposljetku nije premješten na Goli otok. Nakon pet godina robije vraćen je u beogradski zatvor, a jednoga dana samo su ga pustili. Nemajući kamo, vratio se u zatvor da zamoli da ondje prespava još jednu noć dok supruga nije poslala po njega sutradan. U Rijeci se zaposlio u luci, ali usput je prevodio i upoznao se s ljudima iz Otokara Keršovanija. Bio je oženjen za Vesnu rođ. Crnković iz Novalje. Nisu imali djece. Umro je nakon duge borbe s rakom.